Seminaril lausus avasõnad Kaubandus-Tööstuskoja juhatuse liige Meelis Milder, Eesti ja Hongkongi kahepoolsetest suhetest rääkis väga haaravalt Välisministeeriumi asekantsler Kaja Tael. Hongkongist kui väravast Hiinasse rääkis Hongkongi Londonis asuva Majandus- ja Kaubandusesinduse direktor Agnes Allcock,  ülevaatega Hongkongi teadus- ja tehnopargi tegemistest esines pargi Euroopa esindaja Bjorn Segerblom. Päeva teises pooles jagasid oma kogemusi Hongkongist endine EASi esindaja Shangais Valle Feldmann ning agentuuri Der Tank juht Joel Volkov. Hongkongi Kaubanduse Arendamise Nõukogu (HKTDC) Saksamaa ja Ida-Euroopa direktor Winchell Cheung tutvustas osalejatele, kuidas saab HKTDC abiks olla ärisuhete loomisel Hongkongi ettevõtetega, suhtlemisel Hiina mandriala ja kogu sealse regiooniga. Hongkongi rollist äri  arendamisel Aasias rääkis tasuta teenuseid pakkuva valitsusorganisatsiooni Invest Hong Kong investorite toetamise spetsialist Londonist Gus Franklyn-Byte.    Peamised tegurid, mis eristavad Hongkongi Mandri-Hiinast on: autonoomsus, madalad maksud, immigratsiooni- ning välispoliitika (hõlmab näiteks viisavabadust üle 140 erineva riigiga). Just majandusautonoomsus ning selle kasv on suurel määral erinev tava-Hiinast. Ilmekalt tõestab majandusautonoomsuse kasvu fakt, et Hongkong on olnud viimased 17 aastat  järjest majandusvabaduse indeksi järgi kõige läbipaistvama majanduskliimaga piirkond. Lisaks soodsatele eraisiku- ja ettevõtlusmaksudele on Hongkongil sõlmitud vabakaubandusleping Hiinaga. Otse Hiina turule sisenedes on maksud märkimisväärselt kõrgemad. See on ka põhjus, miks kutsutakse Hongkongi väravaks Hiinasse (Gateway to China). Ka turistidele on Hongkongi piirkond väga soodne - puuduvad müügimaksud, enamus kaupadel pole tollimakse ega muid tariife.    Hongkongi põhilised kaubanduspartnerid  on Hiina, USA, Jaapan, Taiwan ning Singapur ja ametlikeks riigikeelteks on hiina ning inglise keel.    Neli põhimajandussektorit, mida Hongkong jätkukindlalt arendab on finants- ja tugiteenused, logistika ning turism. Kõigis neis on toimunud pidev parendamine ning see edendamine on olnud süstemaatiline. Siinkohal on heaks näiteks maailma suurima lennulogistikaga tegelev lennuväli, meretranspordikeskus, aastas riiki külastavad kümned miljonid turistid jne. Maailma kolmas ja Aasia esimene  finantskeskus asub samuti Hongkongis. Kõiges, mis on ette võetud on saavutatud muljetavaldav tulemus. Lisaks on Hongkongis arenemas 6 uut majandusharu - meditsiiniteenused, keskkonnatehnoloogia (elektriautod, avalikes töödes taaskasutatavate materjalide kasutamine, loodud on "Eco Expo Asia" - äri ja kaubandusaluste platvorm rohelistele toodetele, tehnoloogiatele ja teenustele Aasia regioonis), testimis- ja sertifitseerimistööstus, haridusteenused, innovatsioon ja tehnoloogia ning kultuuri- ja loomemajandus.    Hongikongi inimesed on väga altid luksuskaupadele - Louis Vuittoni kauplusest osteti poe avamispäeval rohkem kaupa kui terve Pariisi Vuittoni kauplustest kuu ajaga. Hongkongi kohta on tabavalt öeldud, et see on turistide ostukeskus. Turgu iseloomustab luksuskaupade valdkonnas kõige ilmekamalt märksõna "taktikaline". Näiteks peab ootama uut Porsche või Rolls-Royce'i mudelit mitu aastat, sest kõik on lihtsalt ära ostetud.    Loomemajandus on Hongkongis hetkel tõusev trend. Põhjamaalase jaoks on  ehk veidi imelik see üdini organiseeritud linnaruumi süsteem, mida võimendab kõrvaltänaval valitsev täielik segadus. Täielik harmoonia ja samas sellele risti vastupidine korralagedus eksisteerivad üksteist täiendavalt kõrvuti.  Suhtlemine on väga kerge, inimesed on avatud ning välismaalasele ei vaadata viltu. Personaalne suhtevõrgustik, nagu see on vajalik mõnes muus Aasia riigis, ei ole Honkongis esmaoluline - tähtis on ise aktiivne olla.    Hongkong on suurepärane aken Hiinasse, paljud  soodustavad asjaolud viivad ettevõtjaid just sinna oma äri tegema. Kindlasti on hea mõte käia uurimas sealset eluolu ning ärikeskkonda oma silmaga (näiteks toimuvad seal maailma ühed suurimad erinevate valdkondade messid).  Kogu Hongkongis müüvad hästi lihtsad ideed, suurus loeb (mitte ainult raha), tuleb olla valmis teenindama selle sõna kõige otsesemas tähenduses.    Hongkongi Kaubanduse Arendamise Nõukogu (HKTDC) abi kasutamiseks tuleks eestlastel pöörduda nõukogu Varssavi kontori poole. HKTDC  omab esindusi enam kui 30 riigis üle maailma, neist 11 on Euroopas. Organisatsioon aitab informatsiooni kogumisel, äripartnerite leidmisel, lisaks organiseerivad nad Aasias näitusi - ka kolme maailma suurimat näitust: Hong Kong Electronics Fair; Hong Kong Watch & Clock Fair, Hong Kong Gifts & Premium Fair.    Hiina keel on välismaalaste jaoks äärmiselt keerukas, kuid Hongkongis võib julgelt kasutada inglise keelt, mida loetakse ametlikuks keeleks.